Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(96/C 241/07)

COM(96) 266 τελικό - 96/0159(CNS)

(Υποβλήθηκε από την Επιτροπή στις 2 Ιουλίου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι στο άρθρο 13 παράγραφος 2 του κανονισμού (ΕΟΚ) αριθ. 2081/92 του Συμβουλίου (1), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, προβλέπεται μεταβατική περίοδος πέντε ετών κατ' ανώτατο όριο από την ημερομηνία της δημοσιεύσεως του εν λόγω κανονισμού κατά τη διάρκεια της οποίας τα κράτη μέλη μπορούν να διατηρήσουν τα εθνικά μέτρα που επιτρέπουν τις εκφράσεις που αναγράφονται στην παράγραφο 1 στοιχείο β) του ιδίου άρθρου υπό ορισμένους όρους 7

ότι η ημερομηνία της δημοσιεύσεως του κανονισμού (ΕΟΚ) αριθ. 2081/92 είναι η 24η Ιουλίου 1992 και συνεπώς η εν λόγω μεταβατική περίοδος θα λήξει στις 25 Ιουλίου 1997 7

ότι η πρώτη πρόταση καταχωρήσεως των γεωγραφικών ενδείξεων και των ονομασιών προελεύσεως υποβλήθηκε στο Συμβούλιο το Μάρτιο του 1996 και κατά συνέπεια το μεγαλύτερο μέρος της πενταετούς μεταβατικής περιόδου έχει εξαντληθεί 7 ότι για να μπορεί να γίνει πραγματική χρήση της εν λόγω μεταβατικής περιόδου πρέπει να μεταβληθεί η ημερομηνία ενάρξεως της εν λόγω πενταετούς περιόδου ώστε να αρχίσει από την ημερομηνία καταχωρήσεως των ονομασιών 7 ότι πρέπει επίσης να προβλεφθεί ότι η εν λόγω μεταβατική περίοδος εφαρμόζεται επίσης και για το στοιχεία α) της παραγράφου 1 του άρθρου 13 του κανονισμού (ΕΟΚ) αριθ. 2081/92, δεδομένου ότι η απαγόρευση που προβλέπεται στο στοιχείο αυτό μπορεί να συμπέσει με εκείνη του στοιχείου β) της ιδίας παραγράφου 7

ότι μια τέτοια μεταβατική περίοδος πρέπει να εφαρμοσθεί μόνο στος ονομασίες που έχουν καταχωρηθεί δυνάμει του άρθρου 17 του κανονισμού (ΕΟΚ) αριθ. 2081/92, επειδή πρόκειται για υφιστάμενες ήδη ονομασίες οι οποίες έχουν χρησιμοποιηθεί στα κράτη μέλη και συνεπώς θα πρέπει, για να αποφευχθεί να θιγούν οι παραγωγοί, να τους παραχωρηθεί η περίοδος αυτή προσαρμογής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 13 του κανονισμού (ΕΟΚ) αριθ. 2081/92 η παράγραφος 2 αντικαθίσταται από το ακόλουθο κείμενο:

«2. Κατά παρέκκλιση από την παράγραφο 1 στοιχεία α) και β), τα κράτη μέλη μπορούν να διατηρήσουν τα εθνικά μέτρα που επιτρέπουν τη χρησιμοποίηση των ονομασιών που έχουν καταχωρηθεί δυνάμει του άρθρου 17, για μια πενταετία, κατ' ανώτατο όριο, από την ημερομηνία δημοσιεύσεως της καταχωρήσεως, εφόσον:

- τα προϊόντα είχαν διατεθεί νομίμως με τις ονομασίες αυτές στο εμπόριο κατά τη διάρκεια μιας πενταετίας τουλάχιστον πριν από την ημερομηνία δημοσιεύσεως του παρόντος κανονισμού,

- από τη σήμανση προκύπτει σαφώς η πραγματική καταγωγή του προϊόντος.

Εντούτοις, η παρέκκλιση αυτή δεν μπορεί να οδηγήσει στην ελεύθερη εμπορία των προϊόντων στο έδαφος κράτους μέλους στο οποίο έχουν απαγορευθεί οι ονομασίες αυτές.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 208 της 24. 7. 1992, σ. 1.